KYK: Wagte in Kuruman oorval; meer as R350 000 gebuit | Netwerk24
Deur André Damons 10 Oktober 2018 17:53
Die Valke in die Noord-Kaap ondersoek ’n transitorooftog nadat gewapende mans twee geldwagte voor ’n winkel in Kuruman beroof het.
Drie gewapende mans het die wagte Dinsdag omstreeks 16:40 in die dorp oorval toe hulle met ’n geldtrommel die Chicken Inn-groothandelaar, wat aan buitelandse sakemanne behoort, verlaat het.
’n Skermgreep van ’n video wat van die rooftog in Kuruman geneem is. Hier kan gesien word hoe ’n rower een van die geldwagte rondpluk voordat hy hom op die grond neergooi en hom met ’n vuurwapen dreig. Foto: Skermgreep
Volgens Nomthandazo Mnisi, woordvoerder van die Valke in die Noord-Kaap, was die wagte op pad terug na hul voertuig toe die mans toeslaan.
Die rowers het een van die wagte met vuurwapens gedreig en die geldtrommel en albei die wagte se vuurwapens by hulle afgevat en in ’n dubbelkajuitbakkie weggejaag.
Die Valke kon nie Woensdag dadelik ’n beskrywing van die mans se wegkomvoertuig gee nie.
Die rowers het glo met meer as R350 000 weggekom.
In ’n video van kringtelevisiekameras wat rondgestuur word, kan gesien word hoe die rowers die wagte met handwapens dreig. Daar kan ook gesien word hoe een van die rowers ’n wag op die grond neergooi en hoe twee rowers dan hul vuurwapens op hom rig.
Die mans hardloop dan weg na ’n bakkie wat ’n ent van die geldwa af staan en spring agterop die bak voordat die voertuig wegry.
Mnisi sê geen skote is geskiet nie en niemand is in die voorval beseer nie.
Meer oor: Kuruman | Rowers | Transito